**Johnny Thunders**, rodným menom **John Anthony Genzale, Jr** (\* 15. júl 1952, New York, New York, USA – † 23. apríl 1991, New Orleans, Louisiana) bol americký gitarista, spevák a skladateľ, najviac známy ako člen skupiny New York Dolls. Po rozpade New York Dolls hral so svojou skupinou The Heartbreakers a neskôr sa vydal na sólovú dráhu. Jeho sesternicou je herečka Angela Nicoletti.

Životopis
---------

Narodil sa v newyorskom obvode Queens a v detstve žil v štvrti East Elmhurst a neskôr v Jackson Heights.

Svoju prvú kapelu nazvanú *The Reign* založil v roku 1967 a neskôr vystupoval so skupinou *Johnny and the Jaywalkers*. Začiatkom sedemdesiatych rokov spolu s Arthurom Kaneom, Billom Murciom a Rickom Rivetsom pôsobil v kapele *Actress*, ktorá sa však čoskoro rozpadla. Kane, Murcia a Thunders doplnení o Davida Johansena a Sylvaina Sylvaina založili skupinu New York Dolls.

Thunders so skupinou New York Dolls nahral dva štúdiové albumy a roku 1975 spolu s Jerrym Nolanom, ktorý v skupine nahradil Murciu, odišiel a založili spolu súbor The Heartbreakers. Skupina v roku 1977 vydala svoj prvý album *L.A.M.F.* a nedlho potom sa rozpadla. Následne sa Thunders vydal na sólovú dráhu a hneď v roku 1978 vydal svoj prvý album nazvaný *So Alone*. Roku 1979 založil skupinu Gang War (v skupine pôsobil napríklad tiež gitarista Wayne Kramer) a neskôr občasne vystupoval s obnovenými The Heartbreakers a vydával ďalšie sólové albumy. V roku 1988 vydal spoločný album *Copy Cats* so speváčkou Patti Palladin. Od roku 1988 vystupoval so skupinou *The Oddballs*.

V apríli 1991 dokončil turné po Nemecku a Japonsku a odišiel do New Orleans. Zomrel 23. apríla 1991 vo svojom dome pravdepodobne na predávkovanie metadónom, hoci o jeho smrti koluje rad príbehov − napríklad hudobník Dee Dee Ramone vo svojej autobiografii *Lobotomy: Surviving The Ramones* vyjadril názor, že Thundersa zavraždili drogoví díleri. Pitva ukázala, že mal leukémiu. Zanechal štyri deti. Je pochovaný v New Yorku na "Mount Saint Marys Cemetery".

Referencie
----------

1. ↑   *"Johnny Thunders, 38, Hard Rock Guitarist"* [online]. *New York Times*. Dostupné online. (anglicky)
2. ↑  IMDb, Angela Nicoletti Biography
3. ↑  Nina Antonia. *Johnny Thunders – In Cold Blood* [online]. Cherry Red Records, [cit. 2010-08-01]. Dostupné online.
4. ↑  ERLEWINE, Stephen Thomas. *Johnny Thunders* [online]. Allmusic, [cit. 2014-04-27]. Dostupné online. (anglicky)
5. ↑   *Johnny Thunders, 38, Hard Rock Guitarist* [online]. The New York Times, 1991-04-25, [cit. 2014-04-27]. Dostupné online. (anglicky)
6. ↑  *The Encyclopedia of Dead Rock Stars: Heroin, Handguns, and Ham Sandwiches* str. 274. Jeremy Simmonds, Chicago Review Press, 2008. ISBN 1-55652-754-3
7. ↑   *Johnny Thunders, 40, Hard Rock Guitarist - Obituary - NYTimes.com* [online]. New York Times, 1991-04-25, [cit. 2010-05-01]. Dostupné online.
8. ↑   *"Johnny Thunders. Original name: John Genzale"* [online]. www.findagrave.com. Dostupné online. (anglicky)

Externé odkazy
--------------

* Johnny Thunders v Internet Movie Database (po anglicky)
* Bio, Bilder, Lyrics, Tabs u.v.m.

Zdroj
-----

*Tento článok je čiastočný alebo úplný preklad článkov Johnny Thunders na českej Wikipédii a Johnny Thunders na poľskej Wikipédii.*

Autoritné údaje: * BnF: 13939005n
* GND: 129301345
* ISNI: 0000 0000 5516 322X
* LCCN: n96113666
* NK ČR: xx0053821
* VIAF: 19870439
* WorldCat: lccn-n96113666